Veel laupäeval rääkis Sisask EKRE volikogul, et liitub erakonnaga ja kandideerib eelseisvatel riigikogu valimistel Harju- ja Raplamaal. Esmaspäeva hommikul andis aga Sisask teada, et võtab oma kandidatuuri tagasi, kuna on oma väljaütlemistega riivanud paljude EKRE liikmete tõekspidamisi.

"Seoses minu selgete väljaütlemistega samasooliste perede kaitseks olen tekitanud EKRE paljudes liikmetes pahameelt. Kahjuks jään ma selles küsimuses endale kindlaks ja sellega seoses võtan tagasi oma kandidatuuri EKRE valimisnimekirjades osalemiseks 2019. aasta riigikogu valimistel," ütles Sisask.

EKRE esimehe Mart Helme sõnul on kooseluseaduse tühistamine erakonna jaoks üks kõige olulisemaid väärtusküsimusi.

"Ei ole mõeldav, et järgmises fraktsioonis on liikmeid, kelle puhul me ei saa olla kindlad, et ta seda poliitikat oma häälega ei toeta. Erakond väärtusküsimustes kompromissile ei lähe ja soinistumine on välistatud."

Mõned nädalad tagasi loobus Eesti Panga nõukogu endine esimees Jaan Männik EKRE ridades riigikokku kandideerimisest. Männiku sõnul olid tema otsuse taga ta täiskasvanud lapsed, kes pidid kogu aeg kuulma jutte "Su isa on rassist!" ning vastama küsimustele "Kas su isa on rassist?".

1. oktoobri seisuga oli EKRE-l 8536 liiget.